Filarmonica Banatul Timișoara

Concert simfonic | Orchestrele de Tineret ale Germaniei, Ucrainei și Moldovei & Orchestra FMT
2023-07-29 19:00 - 21:00 (Europe/Bucharest) | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sâmbătă, 29 iulie 2023, Filarmonica 𝐵𝑎𝑛𝑎𝑡𝑢𝑙 Timișoara este gazda a patru orchestre de tineri muzicieni din patru țări: Orchestra de Tineret a Germaniei, Orchestra Simfonică de Tineret a Ucrainei, Orchestra Națională de Tineret a Moldovei și Orchestra Facultății de Muzică și Teatru Timișoara.

Cei 110 artiști vor fi coordonați de CLEMENS SCHULDT, unul dintre cei mai talentați tineri dirijori din Germania, fiind dirijorul principal al Münchener Kammerorchester.

Solistul concertului va fi acordeonistul lituanian MARTYNAS LEVICKIS, despre care publicația The Independent scria: „Martynas Levickis, incredibil de talentat, omul care reinventează de unul singur acordeonul acordeon”.

În program:
R. STRAUSS – Poemul simfonic „Don Juan“
D. NELSON – „The Ghost Machine Treatise“ pentru acordeon și orchestră
Z. ALMASHI – Sinfonietta
G. LIGETI – Mica serenadă
M. WEINBERG – Rapsodie pe o temă moldovenească

Recital In the Mood for Love | ALEXANDRU TOMESCU – vioară, ADELA LICULESCU - pian
2023-07-01 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
În cadrul turneului „Stradivarius”, Ediția a XVI-a, Sala Capitol a Filarmonicii Banatul Timișoara va fi gazda recitalului intitulat In the Mood for Love, susținut de celebrul violonist ALEXANDRU TOMESCU, în mâinile căruia va răsuna o vioară Stradivarius Elder Voicu, Obiect de Patrimoniu Național, Categoria Tezaur.

Va fi acompaniat la pian de ADELA LICULESCU, o pianistă extrem de talentată, care a debutat încă de la 8 ani alături de Filarmonica Gasteig din München, și care are deja importante colaborări cu instituții muzicale importante din țară și din străinătate.

Eveminetul are loc sâmbătă, 1 iulie 2023, de la ora 19:00.

În program, lucrări de: J. MASSENET, F. KREISLER, E. ELGAR, C. FRANCK, C. SAINT-SAËNS.

Recital de vioară Monologuri sonore | CĂLIN NANU – vioară
2023-06-29 19:00 - 20:00 | Centrul Reformat Noul Mileniu, Strada Morarilor 1b, Timișoara, Timiș, România
Violonistul CĂLIN NANU susține, joi, 29 iunie 2023, de la ora 19:00 recitalul intitulat Monologuri sonore. Evenimentul are loc la Centrul Reformat Noul Mileniu.

În program, lucrări ale compozitorilor J. S. BACH și E. YSAŸE.

Concert simfonic extraordinar - Orchestra simfonică a Filarmonicii Banatul Timișoara și JAZZ AT LINCOLN CENTER| Dirijor: : CRISTIAN MĂCELARU, solistă NICOLA BENEDETTI - vioară
2023-06-24 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, faimoasa trupă americană JAZZ AT LINCOLN CENTER și violonista NICOLA BENEDETTI sunt protagoniștii concertului simfonic extraordinar de sâmbătă, 24 iunie 2023, de la ora 19:00, de la Sala Capitol.
Evenimentul va fi dirijat de maestrul CRISTIAN MĂCELARU.
În program, două lucrări compuse de WYNTON MARSALIS – Concertul pentru vioară și orchestră (p.a) și The Jungle (p.a).

În continuare, avancronica de concert, semnată de maestrul Mircea Tătaru:
„Melomanii timişoreni, dar în special iubitorii muzicii de jazz, vor avea parte de două seri excepţionale la Sala Capitol — vineri, 23 iunie şi sâmbătă, 24 iunie 2023.
Vineri va evolua pe scenă Jazz at Lincoln Center Orchestra, care cuprinde 15 dintre cei mai mari artişti de jazz din lume, conduşi de directorul general şi artistic Wynton Learson Marsalis. Acest regal de muzică de jazz ne va purta prin compoziţii originale, lucrări comandate şi prin multe dintre marile compoziţii istorice compuse de uriaşii oameni de jazz, de la Duke Ellington până la Benny Goodman. Bucuria va fi şi mai mare când, pe multe dintre capodoperele genului, le vom recunoaşte, ele rămânând în memoria noastră afectivă.
Wynton Marsalis s-a născut la 18 octombrie 1961, în oraşul de baştină al jazz-ului, New Orleans, Louisiana. A fost al doilea dintre cei şase copii ai lui Dolores şi Ellis Marsalis. Tatăl, pianist şi profesor, i-a dat numele după faimosul pianist de jazz Wynton Kelly. La şcoală a studiat muzica clasică, iar jazz, cu tata. La şase ani a primit prima trompetă. După opt ani cânta concertul de Haydn acompaniat de Filarmonica din New Orleans. N-a fost să urmeze o carieră în muzica clasică, pentru că devenind membru al trupei The Jazz Messengers, a devenit dependent de această muzică, dovedind un talent excepţional. Este un adevărat propagator al muzicii de jazz, cântând şi vorbind despre, pe toate continentele, un adevărat ambasador. Bunăoară, a fost director pentru un program de studii de gen la Juilliard, a colaborat cu Orchestra din Philadelphia în calitate de compozitor pentru muzica clasică modernă. În 1997 a devenit primul compozitor de muzică de jazz care a primit premiul Pulitzer Prize for music pentru Oratoriul „Blood on the Fields” (Sânge pe câmpuri). Tot acolo, la Philadelphia, au fost ascultate pentru prima dată, Concertul său pentru vioară, pe care îl vom asculta sâmbătă şi Concertul pentru tubă. În concertul de sâmbătă, pe lângă concertul pentru vioară, vom asculta şi Simfonia „The Jungle”, compusă tot de Marsalis.
Deşi se spune că vioara nu prea este un instrument de jazz, putem aminti rezultatele extraordinare ale marelui Stephane Grappelli, muzica lui Adam Baldych, sau pe violonistul nostru, Florin Niculescu. Concertul compus de Marsalis ascunde cu mare subtilitate elementele de jazz, care sunt integrate în discurs în mod speculativ, deosebit de reuşit. Compozitorul extinde în mod oportun posibilităţile instrumentului, dându-i şansa să penduleze între teme şi ritmuri de jazz şi folclor american. Se vede în mod clar că Marsalis cunoaşte foarte bine rădăcinile muzicii americane, frumuseţea şi rafinamentul ei, oarecum departe de muzica lui Aaron Copland. Vom asculta concertul în interpretarea violonistei Nicola Benedetti.
În încheierea concertului de sâmbătă este programată în primă audiţie, precum concertul pentru vioară, Simfonia „The Jungle”. Compusă de Wynton Marsalis la comanda Filarmonicii din New York pentru a aniversa 175 de ani de la înfiinţarea orchestrei, simfonia „The Jungle”a avut premiera parțială în decembrie 2016. Interpretarea integrală a lucrării, alături de Orchestra Națională Simfonică a României, condusă de Cristian Măcelaru, a avut loc pentru prima oară chiar la Jazz at Lincoln Center din New York, în ianuarie 2019. Simfonia „The Jungle”, concepută ca o paralelă cu New York-ul secolului XXI, este una dintre cele mai efervescente şi energice lucrări ale lui Wynton Marsalis. Complexă și plină de suflet, îndeplinește intenția declarată a compozitorului de a extinde colaborarea între jazz şi orchestra simfonică, continuând eforturile inițiate de Duke Ellington și George Gershwin, și promovate de Leonard Bernstein și Gunther Schuller.”

Concert extraordinar de jazz | JAZZ AT LINCOLN CENTER WITH WYNTON MARSALIS
2023-06-23 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Jazz at Lincoln Center Orchestra cu Wynton Marsalis (JLCO), care cuprinde 15 dintre cei mai buni artiști de jazz de astăzi, va concerta, în 23 iunie 2023, la Sala Capitol.

Condusă de Wynton Marsalis, director general și artistic al Jazz at Lincoln Center, această orchestră remarcabil de versatilă interpretează un repertoriu vast, de la compoziții originale și lucrări comandate de Jazz at Lincoln Center până la compoziții istorice rare și capodopere ale lui Duke Ellington, Count Basie, Fletcher Henderson, Thelonious Monk, Mary Lou Williams, Dizzy Gillespie, Benny Goodman, Charles Mingus și mulți alții.

Concertul extraordinar de jazz are loc de la ora 19:00.

În continuare, avancronica de concert, semnată de maestrul Mircea Tătaru:
„Melomanii timişoreni, dar în special iubitorii muzicii de jazz, vor avea parte de două seri excepţionale la Sala Capitol — vineri, 23 iunie şi sâmbătă, 24 iunie 2023.
Vineri va evolua pe scenă Jazz at Lincoln Center Orchestra, care cuprinde 15 dintre cei mai mari artişti de jazz din lume, conduşi de directorul general şi artistic Wynton Learson Marsalis. Acest regal de muzică de jazz ne va purta prin compoziţii originale, lucrări comandate şi prin multe dintre marile compoziţii istorice compuse de uriaşii oameni de jazz, de la Duke Ellington până la Benny Goodman. Bucuria va fi şi mai mare când, pe multe dintre capodoperele genului, le vom recunoaşte, ele rămânând în memoria noastră afectivă.
Wynton Marsalis s-a născut la 18 octombrie 1961, în oraşul de baştină al jazz-ului, New Orleans, Louisiana. A fost al doilea dintre cei şase copii ai lui Dolores şi Ellis Marsalis. Tatăl, pianist şi profesor, i-a dat numele după faimosul pianist de jazz Wynton Kelly. La şcoală a studiat muzica clasică, iar jazz, cu tata. La şase ani a primit prima trompetă. După opt ani cânta concertul de Haydn acompaniat de Filarmonica din New Orleans. N-a fost să urmeze o carieră în muzica clasică, pentru că devenind membru al trupei The Jazz Messengers, a devenit dependent de această muzică, dovedind un talent excepţional. Este un adevărat propagator al muzicii de jazz, cântând şi vorbind despre, pe toate continentele, un adevărat ambasador. Bunăoară, a fost director pentru un program de studii de gen la Juilliard, a colaborat cu Orchestra din Philadelphia în calitate de compozitor pentru muzica clasică modernă. În 1997 a devenit primul compozitor de muzică de jazz care a primit premiul Pulitzer Prize for music pentru Oratoriul „Blood on the Fields” (Sânge pe câmpuri). Tot acolo, la Philadelphia, au fost ascultate pentru prima dată, Concertul său pentru vioară, pe care îl vom asculta sâmbătă şi Concertul pentru tubă. În concertul de sâmbătă, pe lângă concertul pentru vioară, vom asculta şi Simfonia „The Jungle”, compusă tot de Marsalis.
Deşi se spune că vioara nu prea este un instrument de jazz, putem aminti rezultatele extraordinare ale marelui Stephane Grappelli, muzica lui Adam Baldych, sau pe violonistul nostru, Florin Niculescu. Concertul compus de Marsalis ascunde cu mare subtilitate elementele de jazz, care sunt integrate în discurs în mod speculativ, deosebit de reuşit. Compozitorul extinde în mod oportun posibilităţile instrumentului, dându-i şansa să penduleze între teme şi ritmuri de jazz şi folclor american. Se vede în mod clar că Marsalis cunoaşte foarte bine rădăcinile muzicii americane, frumuseţea şi rafinamentul ei, oarecum departe de muzica lui Aaron Copland. Vom asculta concertul în interpretarea violonistei Nicola Benedetti.
În încheierea concertului de sâmbătă este programată în primă audiţie, precum concertul pentru vioară, Simfonia „The Jungle”. Compusă de Wynton Marsalis la comanda Filarmonicii din New York pentru a aniversa 175 de ani de la înfiinţarea orchestrei, simfonia „The Jungle”a avut premiera parțială în decembrie 2016. Interpretarea integrală a lucrării, alături de Orchestra Națională Simfonică a României, condusă de Cristian Măcelaru, a avut loc pentru prima oară chiar la Jazz at Lincoln Center din New York, în ianuarie 2019. Simfonia „The Jungle”, concepută ca o paralelă cu New York-ul secolului XXI, este una dintre cele mai efervescente şi energice lucrări ale lui Wynton Marsalis. Complexă și plină de suflet, îndeplinește intenția declarată a compozitorului de a extinde colaborarea între jazz şi orchestra simfonică, continuând eforturile inițiate de Duke Ellington și George Gershwin, și promovate de Leonard Bernstein și Gunther Schuller.”

Concert simfonic | Dirijor: RÓBERT FARKAS, solist: ANDREI IONIȚĂ - violoncel
2023-06-16 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de RÓBERT FARKAS, va deschide concertul de vineri, 16 iunie 2023, cu lucrarea Minutele simfonice de E. VON DOHNANYI. Apoi, Konzertstück pentru violoncel și orchestră în re major, op. 12, lucrare a aceluiași compozitor va fi interpretată la violoncel de ANDREI IONIȚĂ – solist în rezidență în 2023 al Filarmonicii Banatul Timișoara.
Concertul continuă cu Dansurile din Galánta de Z. KODÁLY și cu Schițele maghiare, SZ. 97 de B. BARTÓK.
În continuare, avancronica de concert semnată de maestrul Mircea Tătaru:
„Vineri, 16 iunie, vom avea pe scena Capitol un concert cu muzică maghiară. Maestrul Robert Farkas ne propune următorul program: Minutele simfonice op.40 de Ernst von Dohnanyi, Koncertstück în re major pentru violoncel şi orchestră op.12, tot de Dohnanyi, Dansurile din Galánta de Zoltan Kodály şi Schiţele maghiare de Béla Bartók.
Christoph von Dohnányi a fost o mare personalitate a lumii muzicale a secolului XX, celebru dirijor şi mulţi ani director muzical al Filarmonicii din Cleveland, Statele Unite. Bunicul lui, Ernst von Dohnányi, a fost şi el un prestigios muzician, compozitor şi pianist. Ernö, cum i se spunea în Ungaria, a compus Minutele Simfonice op.40 în 1933 pentru Societatea Filarmonică din Budapesta. Pe atunci, era student la Academia Regală din Budapesta şi important colaborator la Radio Ungaria. Deşi a folosit melodii din folclor, precum Bartók şi Kodaly, el a optat pentru un stil mai european. Nu s-a folosit de inovaţii îndrăzneţe, fiind un compozitor cu idei conservatoare. În unele lucrări, s-a lăsat influenţat de muzica lui Brahms. În lucrarea pe care o vom asculta putem desluşi puţin parfum din lucrările muzicii franceze şi în unele pasaje, chiar picături din muzica lui Richard Strauss. Această lucrare plăcută conţine cinci părţi: Capriccio, Rapsodia, Scherzo, Tema con Variazione şi Rondo.
Am amintit de influenţa muzicii lui Brahms în ansamblul creaţiei lui Dohnanyi. În continuare vom asculta o altă creaţie a sa, una concertantă: Koncertstück în re major pentru violoncel şi orchestră. Acest opus compus între anii 1903-1904 dezvăluie pe deplin o clasicizare romantică, tipic brahmsiană. L-a cunoscut pe marele compozitor când acesta i-a aplaudat în 1895 un cvintet cu pian, prima lui lucrare, op.1. Dohnanyi era cunoascător al violoncelului, pentru că tatăl său era un bun violoncelist amator. Deşi este o lucrare ce pare într-o singură parte, are, totuşi, trei secţiuni: Allegro non troppo, Adagio şi Tempo I, ma molto più tranquillo. Vom avea parte de aproape o jumătate de oră de muzică în primă audiţie, foarte reuşită, în interpretarea violoncelistului Andrei Ioniţă.
În anul 1933 Kodály a primit o comandă din partea Societăţii Filarmonice din Budapesta să compună o lucrare pentru aniversarea a 80 de ani de la înfiinţare.
Datorită faptului că în mare măsură şi-a bazat lucrările pe melodii din folclorul maghiar, el s-a hotărât să folosească şi melodii de dans specifice dintr-un volum de melodii de gen publicat la Viena în secolul XIX. Muzicologii spun că nu erau de tipul precum cele culese de el şi Bártok în peregrinările prin Ungaria şi România. Ei relatează că ar fi melodii şi dansuri auzite de compozitor pe când era copil în oraşul Galánta, azi în Slovacia, unde tatăl său era şef de gară. În sfârşit, este o lucrare deosebit de reuşită, încântătoare.
Schiţele maghiare sau Tablourile maghiare, este o suită pentru orchestră compusă de Belá Bartók în 1931. De fapt, a orchestrat mici piese pentru pian compuse între 1908 şi 1911, formate din melodiile culese în călătoriile din România şi Ungaria. Unele erau din folclorul autentic, altele construite să se asemene cu caracterele folcloristice. Se mai întâmpla ca aceste melodii să fie folosite în diferite sonate sau piese, bineînţeles, aranjate şi puţin cosmetizate. Suita conţine 5 piese: O seara în sat, Dansul ursului, Melodie, Bărbăteasca uşoară şi Dansul purceluşilor. În Concertul Orchestrei din Budapesta din ianuarie 1932 s-a prezentat suita pentru prima oară. Atunci, lipsea piesa a IV-a. Performanţa completă a fost doi ani mai târziu, la 26 noiembrie 1934. Muzicianul Christopher Sears a aranjat-o pentru un cvintet de suflători în 1985. Primele patru piese din suită ne aduc aminte de melodii din folclor. Însă doar ultima se bazează pe un folclor original.”

Recital vocal Flores argentinas | CAMELIA FORNWALD DOCEA – mezzosoprană, ADRIANA DOGARIU - pian
2023-06-14 19:00 - 20:00 | Biblioteca Centrală Universitară „Eugen Todoran”, Bulevardul Vasile Pârvan 4A, Timisoara, Timis, 300223, România
Mezzosoprana CAMELIA FORNWALD DOCEA, acompaniată la pian de ADRIANA DOGARIU, va interpreta 12 cântece argentiniene ce au ca temă inspirațională florile.
Flores Argentinas de CARLOS GUASTAVINO se vor auzi miercuri, 14 iunie 2023, de la ora 19:00, la Biblioteca Centrală Universitară „Eugen Todoran”.

Recital cameral - Romantic Roots | MARIA FOMINA – vioară și BEN CRUCHLEY - pian
2023-06-10 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
MARIA FOMINA, prim-violonista Tonkünstler Orchester, și pianistul canadian BEN CRUCHLEY ne propun, sâmbătă, 10 iunie 2023, de la ora 19:00, o incursiune în perioada Romantismului, purtându-ne spre începuturile sale prin interpretarea lucrărilor compozitorilor L. VAN BEETHOVEN, A. DVOŘÁK, G. ENESCU și B. BARTÓK.
Evenimentul are loc în Sala Capitol.

Recital educativ | Destinații muzicale (12-18 ani)
2023-06-10 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Despre instrumentele de percuție specifice mai multor locuri de pe glob, istoria acestora, dar și sunetele pe care le produc vor afla detalii tinerii de 12-18 ani care vor lua parte la recitalul educativ Destinații muzicale, susținut de Ansamblul PERCUTISSIMO.

Coordonatorul programului este DORU ROMAN. Evenimentul are loc în Sala Capitol a Filarmonicii Banatul Timișoara, sâmbătă, 10 iunie 2023, de la ora 11:00.

Concert simfonic | Dirijor: SANDER TEEPEN, solist: SEBASTIAN BOHREN – vioară
2023-06-09 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara va interpreta lucrarea Simfonia pentru orchestră de coarde nr. 10, în si minor MWV N 10 de F. MENDELSSOHN, în deschiderea concertului de vineri, 9 iunie 2023, de la ora 19:00.

Apoi, violonistul elvețian SEBASTIAN BOHREN și orchestra vor interpreta Concertul pentru vioară și orchestră nr. 5 în la major, KV 219 de W. A. MOZART.

În încheierea concertului vom audia Simfonia nr. 5 în si bemol major, D. 485 de F. SCHUBERT. Dirijorul concertului ce va avea loc la Sala Capitol este SANDER TEEPEN.

În continuare, avancronica de concert semnată de maestrul Mircea Tătaru:

„După formidabilul Recviem de săptămâna trecută care ne-a indus la final un sentiment catharctic de uşurare, filarmonica ne aşteaptă, din nou, în Sala Capitol. De această dată, pentru o muzică senină, de deplină fericire. Vom asculta, sub conducerea maestrului Sander Teepen Simfonia pentru orchestră de coarde nr. 10 în si minor de Felix Mendelssohn Bartholdy, Concertul pentru vioară şi orchestră nr. 5 în la major K.V. 219 de Wolfgang Amadeus Mozart şi Simfonia nr. 5 în si bemol major de Franz Schubert.Carl Friedrich Zelter a fost profesorul prodigiosului copil Felix Mendelssohn-Batholdy. Conservatorismul său se observă pregnant în formele şi stilul predate de el tânărului elev. Bunăoară, influenţa clară a simfoniilor pentru corzi ale lui Carl Philip Emanuel Bach, al doilea fiu al lui Johann Sebastian Bach, sau introducerile lente împrumutate de la Haydn, decedat în anul naşterii lui Felix. Lucrarea din debutul concertului simfonic, Simfonia pentru corzi nr. 10 precede anii de mare faimă ai tânărului Mendelssohn. La data compunerii ei avea doar 14 ani. Este într-o singură parte şi cercetătorii, în lipsă de alte informaţii, nu ştiu dacă aşa a fost concepută sau au mai existat şi alte părţi, până azi nedescoperite.
Concertul pentru vioară şi orchestră nr. 5 în la major K.V. 219 este un exemplu de sinteză de gândire clasică şi sensibilitate, pe care unii o calificau foarte apropiată de romantism. Este un punct culminant atins de Mozart în acest gen muzical, noutăţile şi adaptarea curajoasă a formei la conţinut fac ca acest concert să pară a aparţine secolului ce urma. Atunci, în 1777, Wolfgang Amadeus Mozart avea doar 20 de ani. Un prim exemplu de inovaţie plină de curaj este felul în care, după expoziţia orchestrală, Allegro aperto, Mozart opreşte această mişcare introducând vioara solistă printr-un Adagio, o mişcare lentă ce durează şase măsuri. După această intervenţie melancolică, vioara solo izbucneşte cu multă strălucire deschizând forma de sonată. O altă noutate o găsim în partea a III-a, în formă de Rondo, unde întâlnim un episod-surpriză ce contrastează profund cu celelalte. Este o melodie alla-turca ce erupe cu energie nestăvilită. Este de remarcat faptul că toate noutăţile utilizate în concert, precum sunt şi cele de care am amintit — Adagio-ul sau pasajul de factură exotică din final — nu sunt o incoerenţă stilistică, ci se integrează pefect în ansamblu, sunt resurse expresive ce înlătură monotonia, stereotipia. Îl vom asculta în varianta interpretativă a violonistului Sebastian Bohren.
În 1816, Schubert compune două simfonii, destul de diferite. Prima, în do minor, se mai numeşte şi tragica, în principal datorită influenţei compoziţiilor beethoveniene, cealaltă, în si bemol major, face câţiva paşi înapoi şi realizează o lucrare veselă, plină de elan, ce ne aduce aminte de ultimele simfonii mozartiene. Este simfonia a V-a, o simfonie lirică, ce, deşi ne aminteşte de Mozart, ne prezintă, totuşi, un compozitor cu o personalitate conturată şi originală. Este fizionomia lui Schubert, practic, această lucrare este adevăratul punct de pornire spre libertatea sa de expresie în simfonism. Absenţa percuţiei, a clarineţilor şi trompetelor, dezvăluie intenţia de a construi o lucrare fără accente dramatice. Este o muzică amabilă şi strălucitoare.”

Recital educativ | Comorile ascunse ale muzicii vocale (12-18 ani)
2023-06-07 12:00 - 13:00 | Casa de Cultură Dumbrăvița, Str. Codrului, Dumbrăvița, Timiș, 307160, România
Lucrări ale unor compozitori renumiți de muzică clasică, dar și coloane sonore ale unor filme celebre, în interpretarea Ansamblului VOCES TIMISIENSES, se vor auzi miercuri, 7 iunie 2023, de la ora 12:00, la Casa de Cultură din Dumbrăvița.

Recitalul educativ recomandat copiilor de 12-18 ani îl are ca dirijor pe LUCIAN ONIȚA.
Moderator al evenimentului este actorul ADRIAN JIVAN.

Concert vocal-simfonic extraordinar ÎNCHIDEREA FESTIVALULUI INTERNAȚIONAL TIMIȘOARA MUZICALĂ
2023-06-02 19:30 - 21:00 | Biserica Millennium, Piața Romanilor Nr. 6, Timișoara, Timiș, 300100, România
Orchestra simfonică și Corul „Ion Românu” ale Filarmonicii Banatul Timișoara, alături de Corul pe voci egale al Liceului de Artă „Ion Vidu” se reunesc pentru un concert vocal-simfonic extraordinar, condus de maestrul GABRIEL BEBEȘELEA și CRISTIAN SPĂTARU. Evenimentul închide Festivalul Timișoara Muzicală. Concertul are loc la Biserica MIllennium, de la ora 19:30. Dirijorii corurilor: IOSIF TODEA și MARIA GYURIS
Soliști: DRAGANA RADAKOVIC – soprană
TIBERIUS SIMU – tenor
BALLA SANDOR – bariton
În program:
B. BRITTEN – War Requiem, op. 66
În continuare, avancronica de concert semnată de maestrul Mircea Tătaru:
„Vineri, 2 iunie, va fi concertul de închidere al Festivalului Internaţional „Timişoara Muzicală” ce se va desfăşura la Biserica Millennium. Este un concert vocal-simfonic extraordinar în care maestrul Gabriel Bebeşelea şi Cristian Spătaru vor dirija monumentala lucrare a lui Benjamin Britten — Recviemul de Război, op.66.
Câteva cuvinte despre viaţa şi activitatea lui Edward Benjamin Britten, pianist, dirijor şi compozitor englez. S-a născut la 22 noiembrie 1913 la Lowestoft, în Suffolk. Era tocmai ziua de Sf. Cecilia, patroana tuturor muzicienilor! S-a stins din viaţă la vârsta de 63 de ani. Cum ferestrele casei dădeau spre marea nordului, s-ar putea spune că sunetele pe care le auzea micul Benjamin ar fi fost ale valurilor ce se spărgeau de ţărm sau ale vânturilor reci de nord-est. Deşi aceste sunete străbat deseori compoziţiile sale, adevărul este că el s-a născut în zgomotele războiului. Nu este doar o metaforă, căci copilul s-a trezit într-o dimineaţă îngrozit de o bombă care a explodat în apropierea casei. Am menţionat această amintire având în vedere lucrarea pe care o vom asculta. A demonstrat de mic un mare talent muzical, hrănit de serile muzicale care se petreceau deseori acasă. La 5 ani a început să compună, încet, încet a devenit conştient de valoarea sunetelor. La 10 ani a luat primele lecţii de armonie. A continuat studiile la Colegiul Regal de Muzică din Londra, dar paralel lua şi lecţii de muzică private. Se poate spune că la maturitate a fost figura centrală a muzicii britanice a secolului al XX-lea. Cu opera Peter Grimes, în 1945, a căpătat faimă internaţională. Cele mai importante lucrări ale lui Britten sunt amintita operă Peter Grimes, Recviemul de război (1962) şi Ghidul instrumentelor muzicale pentru tineri (1946). Trăind anii celor Două Războaie Mondiale, Britten, care era un pacifist convins, nu suporta să rămână pasiv în timp ce oamenii erau întemniţaţi pentru că se opun războiului. De aceea când i s-a propus să scrie o lucrare care să consacre noua clădire a Catedralei din Coventry, el a hotărât să compună un Recviem. În 1940, catedrala a fost distrusă de un raid aerian. Au murit sute de oameni, atunci. El mai dorea să marcheze şi stingerea celor două războaie. El mai vedea că fiecare ţară era angajată în cursa înarmării. De ce par actuale aceste cuvinte? Să sperăm că zguduitorul avertisment al Recviemului de război va fi în continuare auzit de milioane de oameni şi astăzi. Să înţelegă semnificaţia lui şi să fie copleşiţi de sinceritatea mesajului. Despre această capodoperă Șostakovici îi spunea lui Rostropovici că este cea mai mare lucrare a secolului al XX-lea („the greatest work of the twentieth century”). Trebuie să menţionăm că prezenţa a doi dirijori se datorează împărţirii ansamblului simfonic în două orchestre, una foarte mare şi cealaltă aflată la o mică distanţă, mai camerală, precum prevede partitura.
Soliştii vocali sunt: soprana Dragana Radakovici, tenorul Tiberius Simu şi baritonul Balla Sándor.
Participă Orchestra simfonică a Filarmonicii Banatul Timișoara, Corul „Ion Românu” pregătit de maestrul Iosif Todea şi Corul pe voci egale al Liceului de Artă „Ion Vidu” pregătit de maestra Maria Gyuris.”

Concert simfonic extraordinar ORCHESTRE NATIONAL DE FRANCE | Dirijor: CRISTIAN MĂCELARU, solistă: SARAH NEMȚANU – vioară
2023-06-01 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Prima zi din luna iunie aduce un nou concert extraordinar al ORCHESTREI NAȚIONALE A FRANȚEI (ORCHETRE NATIONAL DE FRANCE). Una dintre cele mai renumite ansambluri din lume va fi condusă de maestrul CRISTIAN MĂCELARU. Solista concertului de joi, 1 iunie va fi violonista SARAH NEMȚANU. Evenimentul are loc la Sala Capitol, de la ora 19:00.
În program:
C. DEBUSSY – Jeux, poem dansant pentru orchestră
C. SAINT-SAËNS – Rondo Capriccioso
C. SAINT-SAËNS – Havaneza pentru vioară și orchestră, op. 83
M. RAVEL – Daphnis și Chloé, suitele nr. 1 și 2

În continuare, avancronica de concert semnată de maestrul Mircea Tătaru:
„Joi, 1 iunie, aceeaşi orchestră invitată şi acelaşi dirijor vor evolua din nou pe scena Sălii Capitol — Orchestra Naţională a Franţei, sub conducerea maestrului Cristian Măcelaru. În program: Rondo Capriciosso pentru vioară şi orchestră de Camille Saint-Saëns, Jeux, poem dansant pentru orchestră de Claude Debussy, Havaneza pentru vioară şi orchestră de Camille Saint-Saëns şi Daphnis şi Chloe (Suitele 1 şi 2) de Maurice Ravel.
Charles Camille Saint-Saëns l-a apreciat foarte mult pe violonistul Pablo Sarasate, căruia i-a dedicat concertul său pentru vioară nr. 1, iar patru ani mai târziu, în 1863, a compus pentru el Rondo Capriccioso, o piesă care include frumuseţe lirică, dar şi pasaje de virtuozitate.
Marii coregrafi din vremea lui Debussy au găsit că muzica sa se adaptează perfect plăsmuirilor coregrafice. Astfel, el a fost convins să creeze şi muzică de balet. Din cele trei balete compuse, avem parte în debutul concertului, de Jocuri, în varianta simfonică. Cel care l-a convins să-l compună a fost celebrul dansator Nijinsky, se pare că pe când luau masa la restaurant. Iată, pe scurt, subiectul baletului precum îl prezintă Léon Vallas. „Într-un parc, pe-nserat, s-a pierdut o minge de tenis. Un tânăr, apoi două fete se grăbesc s-o caute.[…] Noaptea e călduţă, cerul străbătut de blânde licăriri. Tinerii se sărută. Deodată, însă, farmecul este rupt de o minge azvârlită de nu se ştie de ce mână maliţioasă. Surprinşi şi cuprinşi de spaimă cei trei tineri fug care încotro şi se înfundă în profunzimile parcului.” Pe această fantezie, simplă, uşoară, Debussy a realizat un inspirat poem muzical, dinamic, plin de ritm, elan şi schimbări de profil muzical.
În continuare vom asculta Havaneza compusă de Saint-Saëns în 1887 pentru violonistul cubanez Rafael Diaz Albertini. Este o piesă aflată în repertoriul curent al violoniştilor, în care este vorva despre un dans cubanez. Compozitorul spunea că a fost inspirat pe când se afla într-o cameră de hotel din Cuba. A auzit o habaneră (havaneză) cubaneză, a împrumutat ritmul, a extins şi dezvoltat melodia adaptând-o pentru vioară. Solistă va fi violonista Sarah Nemţanu.
Concertul se încheie cu cele două suite ale capodoperei lui Ravel, Daphnis şi Chloe. Acest balet compus în 1912 şi-a găsit o cale mai plină de succes din 1913, când Ravel l-a transformat în două suite simfonice. Este o superbă poveste de dragoste extrasă din romanul lui Longus, romancier grec din secolul II. Ordinea pieselor din suite o urmează exact pe cea din muzica baletului. Această culme a impresionismului, cu întreaga ei paletă de mijloace, întâlnite şi la Debussy, pentru descrierea culorilor, a pânzelor sonore, a ritmurilor, ne arată un compozitor cerebral, cu o muzică mai elaborată, cu o tematică muzicală mai proeminentă. Debussy, deschizătorul de drum, ne descoperă un climat stilistic al visării, poeziei, armoniei, fluidităţii. Ravel, mai temperamental, porneşte spre impresionism de la melodie, ajunge la sclipiri de virtuozitate, făcându-ne părtaşi la viziunile sale tematice. El spunea cu modestie „abia când am ascultat După amiaza unui faun am înţeles ce este muzica”. Întorcându-ne la subiect, este de menţionat că Ravel nu a vizitat niciodată Grecia şi nu a avut astfel contact direct cu vechea cultură de acolo. De aceea, aşa cum s-a mai întâmplat în cazul altor compozitori, el şi-a imaginat o antichitate idealizată, plină de puritate şi naivitate, distorsionând voit epoca şi dându-i un aspect uşor romantizat. În ceeea ce priveşte structura muzicală, el a hotărât să folosească în balet un parcurs simfonic, tonal, pentru a asigura impresia de omogenitate. Acest fapt a fost de mare ajutor atunci când l-a transformat în suită simfonică. Deşi a atribuit motive şi instrumente distinctive pentru individualizarea personajelor, pentru suită a fost nevoie să le dezvolte organic, precum se cere într-o muzică simfonică.”

Concert simfonic extraordinar ORCHESTRE NATIONAL DE FRANCE | Dirijor: CRISTIAN MĂCELARU, solist: DAVID FRAY – pian
2023-05-31 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Luna mai se încheie cum nu se poate mai fastuos, cu un concert extraordinar al renumitei ORCHESTRE NAȚIONALE A FRANȚEI (ORCHETRE NATIONAL DE FRANCE), sub bagheta dirijorală a maestrului CRISTIAN MĂCELARU. Solist al concertului va fi pianistul francez DAVID FRAY.
În program:
Z. KODÁLY – Dansuri din Galánta
R. SCHUMANN – Concertul pentru pian și orchestră în la minor, op. 54
G. BIZET – Suita Arleziana nr. 2
În continuare, avancronica de concert semnată de maestrul Mircea Tătaru:
„În ultima zi a lunii mai, miercuri 31, avem parte de un concert simfonic extraordinar. Pe scena Sălii Capitol va evolua Orchestra Naţională a Franţei sub conducerea maestrului Cristian Măcelaru. În program — Concertul pentru pian şi orchestră în la minor op. 54 de Robert Schumann, Dansurile din Galálnta de Zoltán Kodály şi „L`Arlésienne” Suita nr. 2 de Georges Bizet.
Concertul începe cu o capodoperă pe care i-o datorăm lui Schumann. Ambianţa impunătoare a stilului simfonic abordat în conceperea concertului instrumental, inaugurat de Beethoven în ultimele sale concerte, se remarcă din plin la acest concert pentru pian. Ca şi la Beethoven, este evident că pianul este instrumentul preferat al lui Schumann, este confidentul şi cel care i-a declanşat fantezia şi forţa creatoare. Este cel mai poetic concert romantic, plin de zbucium şi contraste. Să menţionăm că prima parte, Allegro Affettuoso, a fost compusă în 1841, sub denumirea de Fantezie pentru pian şi orchestră şi a avut prima audiţie într-un concert la Gewandhaus (Leipzig), având-o ca solistă pe Clara, soţia lui, iar dirijor pe Felix Mendelssohn Bartholdy. A fost un mare succes. În 1845 mai adaugă două părţi, devenind concertul pe care l-am ascultat de atâtea ori. Vom observa cum orchestra filarmonicii şi solistul concertului, pianistul David Fray vor constitui un ansamblu unitar, contribuind împreună, cu mijloacele specifice, la naşterea unei muzici extraordinare. Din păcate, acest mare compozitor s-a stins din viaţă la 46 de ani, lăsând destule lucrări neterminate, printre care încă trei concerte pentru pian. Prin acest minunat concert, Schumann atinge apogeul în creaţie.
În anul 1933, Kodály a primit o comandă din partea Societăţii Filarmonice din Budapesta să compună o lucrare pentru aniversarea a 80 de ani de la înfiinţare.
Datorită faptului că în mare măsură şi-a bazat lucrările pe melodii din folclorul maghiar, el s-a hotărât să folosească şi melodii de dans specifice dintr-un volum de melodii de gen publicat la Viena în secolul al XIX-lea. Muzicologii spun că nu erau de tipul celor culese de el şi Bártok în peregrinările prin Ungaria şi România. Ei relatează că ar fi melodii şi dansuri auzite de compozitor pe când era copil în oraşul Galánta, azi în Slovacia, unde tatăl său era şef de gară. În sfârşit, este o lucrare deosebit de reuşită, încântătoare.
L`Arlésienne a fost o muzică de scenă pentru drama cu acelaşi nume a lui Alphonse Daudet. Premiera a fost la Théâtre du Vaudeville din Paris, la 30 septembrie 1872. În cronicile vremii se găsesc foarte puţine informaţii despre eveniment. Oricum, nu a fost o reuşită. Prietenii l-au asigurat pe Bizet că cele mai reuşite părţi înmănunchiate ar putea avea un mare succes ca lucrare de sine stătătoare pe scena simfonică. Prima suită a fost primită excelent de către public, astfel că editorul a comandat un al doilea set, încă o suită. La patru ani după moartea prematură a lui Bizet, prietenul său, Ernest Guiraud îşi asumă rolul de a alcătui o altă suită, doar că pe lângă cele trei mişcări, adaugă o a patra — Minuet. Părţile corale din muzica de scenă au fost aranjate pentru orchestră mare. Interesant este că numele Guiraud nu a fost menţionat deloc pe nicio partitură, astfel că lumea muzicală l-a creditat doar pe Georges Bizet ca singur autor. Iată cele patru părţi ale suitei a doua: Pastorale, Intermezzo, Minuet şi Farandole. Premiera a avut loc la 21 martie 1880, la un concert popular în Paris.
Un eveniment muzical de excepţie ce merită audiat de către melomanii timişoreni în anul în care orașul este Capitală Europeană a Culturii.”

Recital de violoncel La Nascita del Violoncello Solo | BRUNO COCSET - violoncel
2023-05-30 19:00 - 20:00 | Centrul Reformat Noul Mileniu, Strada Morarilor 1b, Timișoara, Timiș, România
Excepționalul violoncelist francez BRUNO COCSET vine la Timișoara marți, 30 mai 2023, de la ora 19:00. În cadrul recitalului La Nascita del Violoncello Solo, ce va avea loc la Centrul Reformat Noul Mileniu, va interpreta lucrări ale compozitorilor D. ORTIZ, G. B. VITALI, D. GABRIELLI, J. M. C. DALL’ABACO, J. S. BACH.

Recital cameral | VALENTIN ȘERBAN – vioară, MIHAI DIACONESCU – pian
2023-05-29 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Acordurile de vioară se împletesc cu cele de pian, luni, 29 mai 2023, într-un recital cameral ce îi are ca protagoniști pe violonistul VALENTIN ȘERBAN și pe pianistul MIHAI DIACONESCU.
Evenimentul are loc la Sala Capitol, de la ora 19:00.
În program, lucrări ale compozitorilor: G. ENESCU, J. BRAHMS, C. FRANCK , H. WIENIAWSKI.

Recital cameral - Muzica țărilor dunărene | TRIO CONTRASTE
2023-05-28 19:00 - 20:00 | Sinagoga din Cetate, Str. Mărășești, nr. 6, Timișoara, Timiș, România
TRIO CONTRASTE, ansamblul oficial al Filarmonicii Banatul Timișoara, va susține un recital cameral la care vă invităm cu drag să luați parte, duminică, 28 mai 2023, de la ora 19:00. Evenimentul intitulat Muzica țărilor dunărene are loc în incinta minunatei clădiri a Sonagogii din Cetate.
Soliști: ION BOGDAN ȘTEFĂNESCU – flaut Muramatsu
DORU ROMAN – percuție
SORIN PETRESCU – pian
În program, lucrări de: F. SCHUBERT, H. LOHSE, P. MACHAJDIK, M. MAROS, S. PEROVIC, D. PALIEV, M. LYSENKO, V. DINESCU, A. TĂNĂSESCU.

Recital cameral | DENIS SEVERIN – violoncel, TATIANA KORSUNSKAYA - pian
2023-05-27 19:00 - 20:00 | Mansarda Bastionului Maria Theresia, Strada Hector, Nr.1, Timișoara, Timiș
Doi artiști internaționali de mare valoare, violoncelistul DENIS SEVERIN și pianista TATIANA KORSUNSKAYA – ambii cu o înclinație aparte spre muzica de cameră, ne vor încânta sâmbătă, 27 mai 2023 cu interpretări de înaltă măiestrie a unor lucrări de L. VAN BEETHOVEN, C. DEBUSSY și F. CHOPIN.
Evenimentul, parte a Festivalului Internațional CellEast, ediția a II-a, are loc de la ora 19:00, în Sala Orpheum a Facultății de Muzică și Teatru Timișoara.

Concert simfonic | Dirijor: STEFAN GEIGER, solist: MATTHIEU GAUCI-ANCELIN – flaut
2023-05-26 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Maestrul STEFAN GEIGER, dirijor invitat permanent al Filarmonicii Banatul Timișoara va conduce concertul susținut de Orchestra simfonică vineri, 26 mai 2023, de la ora 19:00, la Sala Capitol. Solist va fi flautistul francez MATTHIEU GAUCI-ANCELIN.
În program:
E. CHABRIER – España
J. IBERT – Concertul pentru flaut și orchestră drepturi
M. RAVEL – Alborada del Gracioso
M. RAVEL – La Valse
În continuare, avancronica de concert, semnată de maestrul Mircea Tătaru:
„Pentru concertul simfonic din 26 mai dirijorul concertului, maestrul Stefan Geiger, ne propune o nouă seară de muzică franceză, lărgind spaţiul cultural al festivalului. Vom asculta — „España” de Emmanuel Chabrier, Concertul opentru flaut şi orchestră de Jack Ibert şi două lucrări de Maurice Ravel, Alborada del Graciosso şi La Valse.
Rapsodia pentru orchestră España este cea mai faimoasă lucrare a compozitorul francez Emmanuel Chabrier. A fost compusă în 1883, după o călătorie în Spania. A fost dedicată dirijorului Charles Lamoureux, care a dirijat pentru prima oară această lucrare la 4 noiembrie, acelaşi an, la Teatrul Castelului de apă din Paris. Chabrier a făcut parte dintr-o familie veche ai cărei membri erau cunoscuţi în partea centrală a Franţei drept oameni veseli, pasionaţi, buni dansatori şi cu preocupări în domeniul ştiinţelor. Emmanuel a primit lecţii de muzică de la 5 ani, iar la 16, compunea valsuri, polci, muzică pentru saloane. Era considerat compozitor autodidact. A avut un şoc în momentul când, fiind la Bayreth, a ascultat opera Tristan şi Isolda a lui Richard Wagner. De atunci, demisionând din postul de la Ministerul de Interne, s-a dedicat în totalitate compoziţiei. A murit la 53 de ani suferind de o paralizie generalizată. Conservatorul de muzică, dans şi dramă din Clermont Ferrand îi poartă numele. Dacă Ravel a fost asociat impresionismului, dar cu multe elemente din baroc şi neoclasicism, Ibert a fost considerat eclectic, adică el combinând concepţii diferite, incompatibile, uneori, unele cu altele. Deşi concertul de flaut a fost compus în maniera modernă a secolului al XX-lea, Ibert nu s-a lăsat furat de ultimele cuceriri ale tehnicii de compoziţie din acea vreme, ba chiar s-a ţinut la distanţă, spunând că muzica adevărată apelează singură la procedee atunci când are nevoie. Concertul său de flaut este un exemplu tipic de convieţuire a clasicului cu modernul. L-a compus între anii 1932 şi 1933 şi i l-a dedicat flautistului Marcel Moyse, fost student al legendarului Paul Tafanel, mare maestru al flautului. Moyse l-a cântat în premieră în februarie 1934, la Paris, dar nu l-a interpretat prea des în cariera sa din cauza marilor dificultăţi tehnice pe care le are partitura solistă. Nici orchestra nu are o sarcină uşoară după cum se va vedea vineri seara. Frumuseţea magică a acestui concert se datorează faptului că Ibert a ales cu măiestrie temele şi desfăşurările discursului sonor, în aşa fel încât să se potrivească cu calităţile şi particularităţile expresive atât ale instrumentului solist, cât şi ale celor din orchestră. Vom asculta acest concert în interpretarea flautistului Matthieu Gauci-Ancelin.
În 1905, Ravel a compus 5 piese pentru pian sub titlul de „Oglinzi”.
A treia piesă a fost orchestrată de Ravel în 1906 sub denumirea — O barcă pe ocean. A patra piesă, Alborada del gracioso, are şi ea o versiune pentru orchestră care a fost creată în 1918 şi pe care o vom asculta vineri în concert. Muzicologii traduc în mod curent această lucrare drept „Cântecul de dimineaţă al unui bufon”. Prietenul şi biograful lui Ravel, un fost elev, Alexis Roland-Manuel, descria lucrarea ca fiind aceea în care fluctuaţiile melodice sunt în contrast cu virtuozitatea uscată şi muşcată a satirei. Atmosfera nu este departe de înţelepciunea spaniolă din timpul lui Cervantes, Calderón sau Lope de Vega.
Să mai amintim faptul că fiecare parte din suita pentru pian are câte o dedicaţie. Alborada del gracioso a fost dedicată lui Michel-Dimitri Calvocoressi, critic muzical şi unul dintre cei mai mari admiratori ai lui Ravel.
Maurice Ravel a dorit, în 1906, să aducă un omagiu lui Johann Strauss fiul, compunând un vals pe care l-ar fi intitulat Viena. Proiectul iniţial a fost modificat după ce Ravel a participat activ la Primul Război Mondial. Sub noul nume, La valse, este un vals metamorfozat de ororile războiului, deformat de negura care se aşterne peste omenire, dar şi un manifest în ritm de vals contra celei mai stupide şi dezechilibrante acţiuni omeneşti: Războiul.”

Recital Imagine Baroque - Quasi una Fantasia | SÎNZIANA MIRCEA – pian, DAVIDE MARIANO - orgă
2023-05-25 20:00 - 21:00 | Centrul Reformat Noul Mileniu, Strada Morarilor 1b, Timișoara, Timiș, România
Pianista SÎNZIANA MIRCEA și organistul italian DAVIDE MARIANO aduc în fața publicului timișorean un recital ce are ca temă muzica barocă. Evenimentul intitulat Imagine Baroque – Quasi una Fantasia are loc joi, 25 mai 2023, de la ora 20:00, la Centrul Reformat Noul Mileniu.
În program, lucrări și transcripții de J. S. BACH, B. MARCELLO, L. VAN BEETHOVEN, W. KEMPFF, G. F. HÄNDEL, S. MIRCEA.

Concert coral susținut de Corul de copii al Liceului de Artă „Ion Vidu”
2023-05-25 18:00 - 20:00 | Sala „Mihai Perian” a Liceului de Arta „Ion Vidu”, Strada Cluj Nr. 12, Timișoara, Timiș, 300576, România
Corul de copii al Liceului de Artă „Ion Vidu” Timișoara va demonstra că, deși este format din tineri, are toate atuurile unui ansamblu profesionist. Elevii ne vor încânta cu un concert coral, joi, 25 mai 2023, de la ora 18:00, la Sala „Mihai Perian” a liceului în care studiază.
Dirijor va fi MARIA GYURIS.
Acompaniamentul va fi asigurat de pianista ELENA POPA.
În program, lucrări de G. FAURÉ, K. NYSTEDT, N. LUNGU, R. GEORGESCU, J. WRIGHT, B. LAJOS, M. ATHERTON, D. VOICULESCU, D. DEMBINSKI VODĂ, A. PIAZZOLLA, L. C. KURSIETE, S. LINDMARK.

Concert simfonic al Orchestrei Facultății de Muzică și Teatru Timișoara
2023-05-24 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra Facultății de Muzică și Teatru din cadrul Universității de Vest Timișoara vine pe scena Sălii Capitol, miercuri, 24 mai 2023, de la ora 19:00, pentru un concert simfonic în care vom audia Concertul pentru pian și orchestră nr. 2 de S. RACHMANINOV și Simfonia nr. 3 Eroica de L. VAN BEETHOVEN.

Dirijorul concertului va fi SEBASTIAN FELEA.

Evenimentul îl va avea ca solist pe pianistul LUCAS KOHL.

Recital vocal - VOCES TIMISIENSES
2023-05-23 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ansamblul vocal oficial al Filarmonicii Banatul Timișoara – VOCES TIMISIENSES, dirijat de LUCIAN ONIȚA, vă invită la un recital vocal, marți, 23 mai 2023, de la ora 19:00, în Sala Capitol.

În program, lucrări de: A. LOTTI, A. PAȘCANU, N. URSU, G. DINICU, G. MĂLĂNCIOIU, E. WHITACRE, L. COHEN, M. LAURIDSEN, F. TICHELI, K. NYSTEDT, S. RAHMANINOV, A. VIVALDI, J. S. BACH, L. VAN BEETHOVEN.

Concert simfonic - Orchestra Liceului de Artă „Ion Vidu”
2023-05-20 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Pe scena Sălii Capitol urcă sâmbătă, 20 mai 2023, de la ora 19:00, Orchestra Liceului de Artă „Ion Vidu”, pentru un concert simfonic al cărui dirijor va fi drd. ANDREAS SCHEIN.

Soliști: SEBASTIAN MANNING – vioară
LOIS MUNTEAN – vioară
ROBERT TIUTIUC – vioară
TUDOR IONESCU – violoncel
ANDREEA TEODORESCU – soprană
MARIA PÎRVULESCU – clavecin

În program:
G. ROSSINI – Uvertura la Opera „Maometto II”
P. DE SARASATE – Fantezia Carmen pentru vioară și orchestră
A. VIVALDI – Concert pentru două viori, violoncel și orchestră de coarde în re minor, RV. 565
W. A. MOZART – Aria „Deh vieni non tardar” din opera „Le Nozze di Figaro”
I. RIPKA – Serbische Rhapsodie (primă audiție absolută)
S. BRADLEY – Tom and Jerry, Blue Cat Blues (Orchestrație: Andreas Schein)

Concert simfonic | Dirijor: FAYÇAL KAROUI, solist: DANIEL CIOBANU – pian
2023-05-19 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de FAYÇAL KAROUI susține vineri, 19 mai 2023, de la ora 19:00, un concert simfonic ce îl are ca solișt pe renumitul pianist DANIEL CIOBANU.
În program:
C. DEBUSSY / A. CAPLET – Clar de lună
M. RAVEL – Concertul pentru pian și orchestră în sol major
C. FRANCK – Simfonia în re minor
În continuare, avancronica de concert, semnată de maestrul Mircea Tătaru
„O seară cu muzică franceză ne propune maestrul Fayçal Karoui, dirijorul concertulu. Vom asculta — Clar de lună de Claude Debussy/ A. Caplet, Concertul pentru pian şi orchestră în sol major de Maurice Ravel şi Simfonia în re minor de César Franck.
Muzicologii spun că Debussy ar fi rămas un mare compozitor, chiar dacă ar fi scris numai muzică pentru pian. Ei au fost dornici să pătrundă secretele stilului lui Debussy, farmecului său, descoperind o muzică aparte în care fiecare nouă pagină, care este mereu alta. Clar de lună este una dintre cele patru părţi care compun Suita bergamască pentru pian, o lucrare din perioada de formare a compozitorului. Era student în 1890 când a compus suita, pe care a revizuit-o în 1905. Cele patru părţi ale suitei sunt Prélude, Menuet, Clair de lune şi Passepied.
Întâlnită des pe scenele de concert, piesa pe care o vom asculta este cea mai îndrăgită de către public. André Caplet a orchestrat-o în 1927.
Concertul în sol major pentru pian şi orchestră a fost compus de Ravel între anii 1929 şi 1931. Vom observa structura clasică a acestui concert, dar şi vitalitatea sa excepţională, exprimarea plină de curaj şi virtuozitate. Nicio urmă de presentiment în legătură cu tulburările serioase ale sănătăţii sale, de care era conştient. Mai mult, a introdus în mod substanţial în concert armonii şi formule de jazz, influenţe ale vizitelor în Statele Unite. Premiera a fost în 14 ianuarie 1932, la Paris, cu celebra Marguerite Long ca solistă. Premiera americană s-a petrecut la Boston în aprilie, acelaşi an. Noi vom asculta concertul în interpretarea pianistului Daniel Ciobanu.
Compozitorul belgian César Franck a compus puţine lucrări, doar către sfârşitul vieţii, toate intrând în patrimoniul culturii universale ca foarte valoroase. Încurajat de succesul obţinut cu Variaţiunile pentru pian şi orchestră în 1885, el lucrează aproape doi ani la o simfonie în re minor, unde foloseşte cu succes structura ciclică întâlnită în lucrările lui Berlioz şi Saint-Saëns. Toate cele trei părţi sunt străbătute, în diferite moduri, de motivele ce apar la început, realizând o unitate în suflul romantic al simfoniei. Premiera a fost la Conservatorul din Paris, în februarie 1889, cu un an înainte de moartea compozitorului. Cu toate că era născut în Belgia, se considera francez, trăind toată viaţa în Franţa.
La fel ca şi Hector Berlioz, Franck a avut soarta de a fi preţuit mai târziu, pentru că, la vremea ei, simfonia sa a trecut neobservată. Mai apoi, a făcut ocolul lumii ca o creaţie reprezentativă a romantismului francez. Franck a dăruit romantismului târziu o lucrare simfonică de referinţă, o lucrare monumentală, impunătoare. Prin talentul lui deosebit de armonist şi contrapunctist, prin valenţele conceptului discursului său ciclic, el a realizat legături şi drumuri pentru viitor. Această construcţie solidă este o „[…] necontenită ascensiune spre bucuria pură şi spre lumina înviorătoare”, aşa cum s-a exprimat Vincent D`Indy în cartea sa despre César Franck.
Este de aplaudat iniţiativa unei seri de muzică franceză, pentru că această muzică are particularităţi speciale, pe care orchestra noastră le va dezvălui cu multă măiestrie.”

Recital de pian Labyrinth | DAVID GREILSAMMER
2023-05-18 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Recunoscut drept unul dintre cei mai îndrăzneți dirijori și pianiști ai zilelor noastre și aclamat pentru interpretările pe dare le dă lucrărilor scrise de Mozart, David Greilsammer a interpretat toate Sonatele pentru pian ale lui Mozart într-un „maraton” de o zi la Paris. De asemenea, a cântat și a dirijat toate cele douăzeci și șapte de concerte pentru pian ale lui Mozart, în nouă concerte consecutive.
Avem ocazia să îl ascultăm înterpretând lucrări de L. JANÁČEK, J. B. LULLY, L. VAN BEETHOVEN, G. CRUMB, G. LIGETI, J. S. BACH, E. GRANADOS, E. SATIE, C. P. E. BACH, O. PELZ, M. MARAIS, A. SCRIABIN, J. F. REBEL, joi, 19 mai 2023, de la ora 19:00, la Sala Capitol.
Eveniment realizat în parteneriat cu Institutul Francez.

Concert simfonic al Orchestrei de Tineret a Uniunii Europene (EUYO Orchestra) | Dirijor și solist: DANIEL ROWLAND
2023-05-17 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ne bucurăm de un frumos concert simfonic, miercuri, 17 mai 2023, rezultat în urma colaborării dintre Orchestra de Tineret a Uniunii Europene (EUYO Orchestra) și Facultatea de Muzică și Teatru din cadrul UVT. Dirijor și, în același timp, solist va fi violonistul DANIEL ROWLAND.
În program:
S. BACH – Ofranda muzicală: Ricercar a 6, BWV 1079
RILEY- In C
Sir H. BIRTWISTLE – Cortege
VIVALDI / C. FIZZAROTTI/ AKQA / JVM / HUGH CROSTHWAITE – The [Uncertain] Four Seasons

Recital HARPISSIMA | Soliști: ALEXANDER BOLDACHEV, MIHAELA FAUR
2023-05-13 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sunetele a două harpe, mânuite cu pricepere și talent de soliștii ALEXANDER BOLDACHEV și MIHAELA FAUR, ne vor încânta auzul, sâmbătă, 13 mai 2023, în cadrul recitalului HARPISSIMA. Evenimentul va avea loc de la ora 19:00, în Sala Capitol. În program, lucrări de C. DEBUSSY, A. BOLDACHEV, S. RAHMANINOV, P. I. CEAIKOVSKI, D. ȘOSTAKOVICI, E. SATIE, G. ROSSINI, M. GLINKA, M. MUSSORGSKI, S. SVIRIDOV, A. ALYABIEV.

Recital educativ | Muzică din desene animate (2-7 ani)
2023-05-13 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Copiii de 2-7 ani sunt invitați să facă cunoștință cu muzica desenelor animate ce le-au fascinat copilăria părinților lor și care, cu siguranță, le vor rămâne și lor întipărite în amintire. Aranjamentele sunt realizate de CRISTIAN SPĂTARU. Recitalul educativ Muzică din desene animate are loc sâmbătă, 13 mai 2023, de la ora 11:00, în Sala Capitol.

Concert simfonic | Dirijor: WALTER HILGERS, solist: ALEXANDER BOLDACHEV - harpă
2023-05-12 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ediția a V-a a Festivalului HARPISSIMA aduce pe scena Sălii Capitol un concert al Orchestrei simfonice a Filarmonicii Banatul Timișoara, împreună cu harpistul elvețian ALEXANDER BOLDACHEV. Dirijorul concertului de vineri, 12 mai 2023, de la ora 19:00 este WALTER HILGERS.
În program:
A. BOLDACHEV – Teme din trei balete de P. I. Ceaikovski, pentru harpă și orchestră (p.a.a.)
P. I. CEAIKOVSKI – Simfonia nr. 2 în do minor, op. 17

În continuare, avancronica de concert, semnată de maestrul Mircea Tătaru:
„Maestrul Walter Hilgers va conduce de la pupitrul dirijoral concertul simfonic din 12 mai, ce va avea următorul program: Teme din trei balete pentru harpă şi orchestră de Piotr Ilici Ceaikovski/ Alexander Boldachev şi Simfonia nr.2 în do minor, op.17 de Ceaikovski.
Faimos harpist, Alexander Boldachev, se dovedeşte şi compozitor, pentru că în deschiderea concertului simfonic, el a aranjat pentru harpă şi orchestră trei balete celebre din creaţia lui Ceaikovski.
A doua simfonie a compozitorului rus, pe care o vom asculta vineri seara, a fost compusă în 1872 şi a întrunit aprecierile tuturor, în special ale grupului Celor cinci, un grup de cinci mari compozitori ruşi înfiinţat de Mili Balakirev. A durat un timp destul de lung, şase ani, de la prima sa simfonie până la compunerea celei de-a doua. Datorită faptului că Ceaikovski a folosit cântece populare din folclorul ucrainean, simfonia a fost denumită Mica Rusie, Ucraina fiind considerată astfel, pe atunci. Motivul? Când a compus-o se afla în vacanţa de vară în Kamianka, Ucraina, împreună cu sora sa Alexandra şi familia ei. În introducerea primei părţi se aude o variantă ucraineană a cântecului Jos pe măicuţa Volga, iar tema finalului, partea a IV-a, se bazează pe un celebru dans ucrainean, Cocorul. Partea întâi are un caracter dramatic, elementul caracteristic fiind un motiv descendent, plin de însufleţire, folosit de compozitor în unele uverturi ale operelor sale. În opoziţie, tema a doua este nostalgică, precum o melodie de dragoste. Partea întâi poate fi caracterizată ca o imagine umană, cu constrângeri şi episoade intime. Partea a doua îmbină un marş cu un cântec popular. Marşul a fost copiat din unele părţi ale operei Undina, o lucrare distrusă de însuşi Ceaikovski. În partea a treia, mai ales în partea mediană savurăm un umor viguros. Un grup de suflători intonează melodii de dans, specific aşezărilor de la ţară. În secţiunea principală, apare un scherzo strălucitor, moment de mare măiestrie componistică. Finalul, bazat pe melodia celebrului dans Cocorul, este unul din marile creaţii ale simfonismului ceaikovskian, o expresie reuşită a optimismului şi umorului popular. Cu tot succesul de la premieră, compozitorul nu era pe deplin satisfăcut. El a revizuit un an întreg simfonia, rescriind începutul şi scurtând finalul cu 150 de măsuri. Părea o altă lucrare, dar aceasta este varianta pe care o găsim pe afişele de concert. El a dedicat simfonia filialei din Moscova a Societăţii Muzicale Ruse.”
